**Οι Δυνάμεις της Αγάπης, του Έρωτα και του Σεξ**

Pathwork Guide Διάλεξη Αρ. 44/ 16 Ιανουαρίου 1959

Σας χαιρετίζω στο όνομα του Κυρίου. Σας φέρνω ευλογίες, αγαπημένοι μου φίλοι. Ευλογημένη είναι τούτη η ώρα.

Απόψε θα ήθελα να μιλήσω για τρεις συγκεκριμένες δυνάμεις του σύμπαντος: τη δύναμη της αγάπης όπως αυτή εκδηλώνεται μεταξύ των δύο φύλων, την ερωτική δύναμη και τη δύναμη του σεξ. Αυτές είναι τρεις ευδιάκριτα διαφορετικές αρχές ή δυνάμεις που εκδηλώνονται διαφορετικά σε κάθε πεδίο, από το υψηλότερο έως το χαμηλότερο. Η ανθρωπότητα πάντα συνέχεε αυτές τις τρεις αρχές. Στην πραγματικότητα είναι ελάχιστα γνωστή η ύπαρξη των τριών αυτών ξεχωριστών δυνάμεων και οι μεταξύ τους διαφορές. Υπάρχει τόσο μεγάλη σύγχυση σχετικά με αυτό, ώστε θα είναι ιδιαίτερα χρήσιμο για τους φίλους μου ν’ ακούσουν ποια είναι η πραγματικότητα.

Η ερωτική δύναμη είναι μια από τις πιο ισχυρές δυνάμεις που υπάρχουν και έχει τεράστια δυναμική και επίδραση. Υποτίθεται ότι χρησιμεύει ως γέφυρα ανάμεσα στο σεξ και την αγάπη, παρ’ όλα αυτά σπάνια είναι έτσι. Σ’ ένα πνευματικά εξελιγμένο άτομο, η ερωτική δύναμη μεταφέρει την οντότητα από την ερωτική εμπειρία, η οποία από μόνη της είναι μικρής διάρκειας, στη μόνιμη κατάσταση της αγνής αγάπης. Ωστόσο, ακόμη και η ισχυρή δυναμική της ερωτικής δύναμης μεταφέρει την ψυχή μόνο μέχρι ενός σημείου και όχι παραπέρα. Είναι βέβαιο ότι θα διαλυθεί εάν η προσωπικότητα δεν μάθει να αγαπάει, καλλιεργώντας όλες τις ιδιότητες και τις προϋποθέσεις που είναι απαραίτητες για την αληθινή αγάπη. Μόνο όταν κάποιος γνωρίσει την αγάπη μπορεί να παραμείνει ζωντανή η φλόγα της ερωτικής δύναμης. Χωρίς την αγάπη η ερωτική δύναμη καίγεται. Αυτό, βέβαια, είναι το πρόβλημα με το γάμο. Καθώς οι περισσότεροι άνθρωποι δεν μπορούν να αγαπήσουν αγνά, δεν μπορούν επίσης να δημιουργήσουν τον ιδανικό γάμο.

Ο έρωτας φαίνεται με πολλούς τρόπους παρόμοιος με την αγάπη. Φέρνει στην επιφάνεια παρορμήσεις που δεν θα είχε ένας άνθρωπος διαφορετικά: παρορμήσεις ανιδιοτέλειας και στοργής που μπορεί προηγουμένως να ήταν ανίκανος να τις έχει. Αυτός είναι ο λόγος που συγχέεται τόσο συχνά ο έρωτας με την αγάπη. Όμως ο έρωτας συγχέεται εξίσου συχνά και με το σεξουαλικό ένστικτο που, όπως και ο έρωτας, εκδηλώνεται ως μια μεγάλη ορμή.

Τώρα, φίλοι μου, θα ήθελα να σας δείξω την πνευματική σημασία και τον σκοπό της ερωτικής δύναμης, ιδιαίτερα όσον αφορά στην ανθρωπότητα. Χωρίς τον έρωτα, πολλοί άνθρωποι δεν θα βίωναν το μεγάλο αίσθημα και την ομορφιά που υπάρχει στην αληθινή αγάπη. Δεν θα το γεύονταν ποτέ αυτό και η λαχτάρα τους για αγάπη θα παρέμενε βυθισμένη βαθιά στην ψυχή τους. Ο φόβος τους για την αγάπη θα παρέμενε ισχυρότερος από την επιθυμία τους γι’ αυτή.

Ο έρωτας είναι το πλησιέστερο πράγμα στην αγάπη που μπορεί να βιώσει ένα πνεύμα που δεν έχει εξελιχθεί πολύ. Βγάζει την ψυχή από τη νωθρότητα, από την απλή ευχαρίστηση και την απραξία. Μεγεθύνει την ψυχή ώστε αυτή να βγει έξω από τον εαυτό της. Όταν αυτή η δύναμη αγγίζει ακόμη και τους λιγότερο εξελιγμένους ανθρώπους, αυτοί μπορούν να ξεπεράσουν τον εαυτό τους. Ακόμη κι ένας εγκληματίας θα αισθανθεί προς κάποιον άλλο, έστω και προσωρινά, μια καλοσύνη που πριν δεν είχε ποτέ αισθανθεί. Ο πιο εγωιστής άνθρωπος θα έχει ανιδιοτελείς τάσεις για όσο διάστημα κρατήσει αυτό το συναίσθημα. Τεμπέληδες άνθρωποι θα βγουν από την αδράνειά τους. Ο άνθρωπος που είναι δεμένος με τη ρουτίνα θα απαλλαγεί εύκολα και φυσικά από στατικές συνήθειες. Η ερωτική δύναμη θα βγάλει έναν άνθρωπο από τη χωριστικότητα, έστω και για μικρό χρονικό διάστημα. Ο έρωτας δίνει στην ψυχή μια πρώτη γεύση της ενότητας και διδάσκει στη φοβισμένη ψυχή τη λαχτάρα της γι’ αυτή. Όσο πιο έντονα έχει βιώσει κάποιος τον έρωτα, τόσο λιγότερη ικανοποίηση θα βρίσκει η ψυχή στην ψευτοασφάλεια της χωριστικότητας. Ακόμα κι ένα κατά τ’ άλλα εγωκεντρικό άτομο μπορεί να είναι σε θέση να κάνει μια θυσία καθώς βιώνει τον έρωτα. Βλέπετε, φίλοι μου, ο έρωτας επιτρέπει στους ανθρώπους να κάνουν πράγματα που θα ήταν απρόθυμοι να κάνουν αλλιώς, πράγματα που συνδέονται στενά με την αγάπη. Είναι εύκολο να καταλάβει κανείς γιατί συγχέεται τόσο συχνά ο έρωτας με την αγάπη.

Με ποιον τρόπο, λοιπόν, διαφέρει ο έρωτας από την αγάπη; Η αγάπη είναι μια μόνιμη κατάσταση στην ψυχή. Η αγάπη μπορεί να υπάρξει μόνο αν έχουν προετοιμαστεί τα θεμέλια γι’ αυτήν μέσα από την εξέλιξη και τον εξαγνισμό. Η αγάπη δεν έρχεται και φεύγει τυχαία, όπως ο έρωτας. Ο έρωτας συχνά χτυπάει με ξαφνική δύναμη κάποιον που αγνοούσε μια τέτοια εμπειρία ή κάποιον που ήταν απρόθυμος να την βιώσει. Μόνο αν έχει προετοιμαστεί η ψυχή για την αγάπη και έχει χτίσει τα θεμέλια γι’ αυτή, μπορεί ο έρωτας να είναι η γέφυρα προς την αγάπη που εκδηλώνεται ανάμεσα σε έναν άντρα και μια γυναίκα.

Έτσι μπορείτε να δείτε πόσο σημαντική είναι η ερωτική δύναμη. Πολλοί άνθρωποι, αν δεν τους χτυπούσε η ερωτική δύναμη και δεν τους έβγαζε από το τέλμα τους, δεν θα ήταν ποτέ έτοιμοι για μια πιο συνειδητή αναζήτηση του τρόπου με τον οποίο θα γκρεμίσουν τα τείχη της χωριστικότητας. Το ερωτικό βίωμα βάζει το σπόρο στην ψυχή και την κάνει να λαχταρά την ενότητα, η οποία είναι ο μεγάλος στόχος στο Σχέδιο της Σωτηρίας. Όσο η ψυχή βρίσκεται στη χωριστικότητα, η μοναξιά και η δυστυχία θα είναι το πεπρωμένο της. Το ερωτικό βίωμα επιτρέπει στην προσωπικότητα τη λαχτάρα της ένωσης με ένα, τουλάχιστον, ακόμα ον. Στα ύψη του πνευματικού κόσμου όλα τα όντα είναι ενωμένα μεταξύ τους, άρα με τον Θεό. Στη γήινη σφαίρα, η ερωτική δύναμη είναι μια κινητήρια δύναμη, ανεξάρτητα από το αν έχει γίνει κατανοητή ή όχι η πραγματική σημασία της. Αυτό ισχύει παρ’ όλο που συχνά δεν την μεταχειρίζονται σωστά και απλώς την απολαμβάνουν όσο αυτή διαρκεί. Δεν αξιοποιείται για την καλλιέργεια της αγάπης στην ψυχή, γι’ αυτό υποχωρεί. Παρ’ όλα αυτά, η επίδρασή της αναγκαστικά θα παραμείνει στην ψυχή.

Ο έρωτας εμφανίζεται στους ανθρώπους ξαφνικά, σε ορισμένα στάδια της ζωής τους, ακόμα και σε εκείνους που φοβούνται το φαινομενικό ρίσκο της περιπέτειας που θα τους απομακρύνει από τη χωριστικότητα. Οι άνθρωποι που φοβούνται τα συναισθήματά τους και φοβούνται τη ζωή όπως είναι, θα κάνουν συχνά οτιδήποτε περνάει από το χέρι τους για ν’ αποφύγουν (υποσυνείδητα και με άγνοια) το μεγάλο βίωμα της ενότητας. Παρ’ όλο που αυτός ο φόβος υπάρχει σε πολλούς ανθρώπους, είναι λίγοι αυτοί που δεν έχουν βιώσει κάποιο άνοιγμα της ψυχής όπου μπόρεσε να τους αγγίξει ο έρωτας. Για την ψυχή που είναι κυριευμένη από φόβο και αντιστέκεται σε αυτό το βίωμα, αυτό είναι ένα καλό φάρμακο, ανεξάρτητα από το γεγονός ότι μπορεί να ακολουθήσει θλίψη και απώλεια που οφείλονται σε άλλους ψυχολογικούς παράγοντες. Ωστόσο, υπάρχουν κι εκείνοι που είναι υπερβολικά συναισθηματικοί και παρ’ όλο που μπορεί να έχουν άλλους φόβους στη ζωή, δεν φοβούνται τη συγκεκριμένη εμπειρία. Για την ακρίβεια, η ομορφιά της είναι μεγάλος πειρασμός γι’ αυτούς και ως εκ τούτου την κυνηγάνε με απληστία. Ψάχνουν για το ένα αντικείμενο του έρωτα μετά το άλλο και είναι συναισθηματικά πολύ αδαείς για να κατανοήσουν τη βαθύτερη σημασία του Έρωτα. Είναι απρόθυμοι να μάθουν την αγνή αγάπη και απλά χρησιμοποιούν την ερωτική δύναμη για την ευχαρίστησή τους, και όταν αυτή φθαρεί πηγαίνουν να την κυνηγήσουν αλλού. Αυτή είναι μια κατάχρηση και δεν μπορεί να συνεχιστεί χωρίς να έχει αρνητικές επιπτώσεις. Μια τέτοια προσωπικότητα θα πρέπει να επανορθώσει για την κατάχρηση, ακόμα και αν αυτή έγινε από άγνοια. Αντίστοιχα, ο υπερβολικά φοβισμένος δειλός θα πρέπει να επανορθώσει που προσπάθησε να εξαπατήσει τη ζωή με το να κρύβεται από τον έρωτα και έτσι να μη δίνει στην ψυχή του ένα φάρμακο που είναι πολύτιμο αν χρησιμοποιηθεί με τον κατάλληλο τρόπο. Οι περισσότεροι άνθρωποι αυτής της κατηγορίας έχουν ένα ευάλωτο σημείο κάπου στην ψυχή τους μέσω του οποίου μπορεί να εισχωρήσει ο έρωτας. Υπάρχουν επίσης και μερικοί που έχουν χτίσει τόσο γερά τείχη φόβου και υπερηφάνειας γύρω από την ψυχή τους που αποφεύγουν αυτή την εμπειρία εντελώς κι έτσι εξαπατούν την εξέλιξή τους. Αυτός ο φόβος μπορεί να υπάρχει επειδή σε μια προηγούμενη ζωή είχαν κάποια ατυχή εμπειρία με τον έρωτα ή ίσως επειδή η ψυχή έχει καταχραστεί με απληστία την ομορφιά της ερωτικής δύναμης χωρίς να τη μετατρέψει σε αγάπη. Σε κάθε περίπτωση, η προσωπικότητα μπορεί να έχει επιλέξει να είναι πιο προσεκτική. Εάν αυτή η απόφαση είναι υπερβολικά άκαμπτη και αυστηρή, θα ακολουθήσει το αντίθετο άκρο. Στην επόμενη ενσάρκωση θα επιλεγούν οι συνθήκες με τέτοιο τρόπο ώστε να εδραιωθεί η ισορροπία, έως ότου η ψυχή να φτάσει στην αρμονική κατάσταση όπου δεν θα υπάρχουν πια άκρα. Αυτή η εξισορρόπηση σε μελλοντικές ενσαρκώσεις εφαρμόζεται πάντα σε όλες τις πτυχές της προσωπικότητας. Προκειμένου να προσεγγίσει κανείς αυτή την αρμονία, σε κάποιο βαθμό τουλάχιστον, πρέπει να επιτευχθεί η σωστή ισορροπία ανάμεσα στη λογική, το συναίσθημα και τη βούληση.

Το ερωτικό βίωμα σμίγει συχνά με τη σεξουαλική επιθυμία, αλλά αυτό δεν είναι πάντα απαραίτητο. Αυτές οι τρεις δυνάμεις, η αγάπη, ο έρωτας και το σεξ, συχνά εμφανίζονται εντελώς ξεχωριστά, ενώ μερικές φορές σμίγουν οι δύο, όπως ο έρωτας και το σεξ ή ο έρωτας και η αγάπη, στο βαθμό που η ψυχή μπορεί να αγαπά, ή το σεξ με μια επίφαση αγάπης. Μόνο στην ιδανική περίπτωση σμίγουν και οι τρεις δυνάμεις αρμονικά.

Η δύναμη του σεξ είναι η δημιουργική δύναμη σε κάθε επίπεδο ύπαρξης. Στις υψηλότερες σφαίρες, η σεξουαλική δύναμη δημιουργεί την πνευματική ζωή, τις πνευματικές ιδέες, τις πνευματικές έννοιες και αρχές. Στα κατώτερα πεδία, η αγνή και χωρίς πνευματικότητα σεξουαλική δύναμη δημιουργεί ζωή καθώς εκδηλώνεται στη συγκεκριμένη σφαίρα. Δημιουργεί το εξωτερικό περίβλημα ή το όχημα της οντότητας που προορίζεται να ζήσει σε αυτή τη σφαίρα.

Η σεξουαλική δύναμη από μόνη της είναι άκρως εγωιστική. Το σεξ χωρίς τον έρωτα και χωρίς την αγάπη αναφέρεται ως ζωώδες. Το σεξ συναντάται σε όλα τα ζωντανά πλάσματα: τα ζώα, τα φυτά και τα ορυκτά. Ο έρωτας αρχίζει στο στάδιο της εξέλιξης όπου η ψυχή ενσαρκώνεται ως ανθρώπινο ον. Η αγνή αγάπη υπάρχει στα υψηλότερα πνευματικά πεδία. Αυτό δεν σημαίνει ότι ο έρωτας και το σεξ παύουν να υπάρχουν για τα όντα υψηλότερης εξέλιξης, αλλά μάλλον ότι και τα τρία συνυπάρχουν αρμονικά, είναι πιο εκλεπτυσμένα και γίνονται όλο και λιγότερο εγωιστικά. Ούτε εννοώ ότι ένας άνθρωπος δεν πρέπει να προσπαθήσει να επιτύχει έναν αρμονικό συνδυασμό και των τριών δυνάμεων.

Σε σπάνιες περιπτώσεις, ο έρωτας από μόνος του, χωρίς το σεξ και την αγάπη, υπάρχει για ένα περιορισμένο χρονικό διάστημα. Αυτό συνήθως αναφέρεται ως πλατωνικός έρωτας. Όμως αργά ή γρήγορα, στον σχετικά υγιή άνθρωπο ο έρωτας και το σεξ θα σμίξουν. Η σεξουαλική δύναμη, αντί να κατασταλεί, θα παραληφθεί από την ερωτική δύναμη και οι δύο θα κυλήσουν προς ένα ρεύμα. Όσο πιο διαχωρισμένες είναι οι τρεις δυνάμεις, τόσο περισσότερο νοσεί η προσωπικότητα.

Ένας άλλος συνδυασμός που εμφανίζεται συχνά , ιδιαίτερα στις μακροχρόνιες σχέσεις, είναι η συνύπαρξη της γνήσιας αγάπης με το σεξ, αλλά χωρίς τον έρωτα. Παρ’ όλο που η αγάπη δεν μπορεί να είναι τέλεια εκτός κι αν συνυπάρχουν και οι τρεις δυνάμεις, υπάρχει ένας βαθμός στοργής, συντροφικότητας, τρυφερότητας, αμοιβαίου σεβασμού και υπάρχει μια σεξουαλική σχέση που είναι ωμά σεξουαλική όταν λείπει η ερωτική φλόγα που έσβησε πριν από καιρό. Όταν λείπει ο έρωτας, η σεξουαλική σχέση τελικά θα υποφέρει. Αυτό είναι το πρόβλημα με τους περισσότερους γάμους, φίλοι μου. Δεν υπάρχει σχεδόν κανένας άνθρωπος που να μην τον προβληματίζει το ερώτημα του τι πρέπει να κάνει για να διατηρήσει ζωντανή τη φλόγα στη σχέση που φαίνεται να σβήνει καθώς εδραιώνεται η συνήθεια και η οικειότητα. Μπορεί να μην έχετε θέσει αυτό το ερώτημα σε σχέση με τις τρεις διαφορετικές δυνάμεις, παρ’ όλα αυτά ξέρετε και αισθάνεστε ότι κάτι που υπήρχε στην αρχή δεν υπάρχει πλέον στο γάμο. Αυτή η φλόγα είναι για την ακρίβεια ο έρωτας. Βλέπετε τον εαυτό σας σε ένα φαύλο κύκλο και νομίζετε ότι ο γάμος είναι μια πρόταση χωρίς προοπτική. Όχι, φίλοι μου, δεν είναι, ακόμα κι αν δεν μπορείτε ακόμα να φτάσετε στο ιδανικό.

Στην ιδανική σχέση αγάπης ανάμεσα σε δύο ανθρώπους πρέπει να εκπροσωπούνται και οι τρεις δυνάμεις. Με την αγάπη δεν φαίνεται να έχετε ιδιαίτερη δυσκολία, επειδή στις περισσότερες περιπτώσεις κάποιος δεν θα παντρευόταν αν δεν υπήρχε τουλάχιστον η προθυμία να αγαπήσει. Δεν θα συζητήσω αυτή τη στιγμή για τις ακραίες περιπτώσεις όπου αυτό δεν ισχύει. Εστιάζω σε μια σχέση όπου η επιλογή είναι ώριμη και παρ’ όλα αυτά οι σύντροφοι δεν μπορούν να ξεπεράσουν την παγίδα της δέσμευσης στο χρόνο και τη συνήθεια, επειδή ο φευγαλέος έρωτας έχει εξαφανιστεί. Με το σεξ ισχύει λίγο πολύ το ίδιο. Η δύναμη του σεξ είναι παρούσα στους περισσότερους υγιείς ανθρώπους και αρχίζει να φθίνει (ιδιαίτερα στις γυναίκες) μόνο όταν φύγει ο έρωτας. Οι άντρες μπορεί τότε να ψάξουν κάπου αλλού για τον έρωτα. Η σεξουαλική σχέση τελικά θα υποφέρει εκτός κι αν διατηρηθεί ο έρωτας.

Πώς μπορείτε να διατηρήσετε τον έρωτα; Αυτή είναι το μεγάλο ερώτημα, αγαπημένοι μου. Ο έρωτας μπορεί να διατηρηθεί μόνο αν χρησιμοποιηθεί ως γέφυρα προς την αληθινή συντροφικότητα με αγάπη, με την ανώτερη έννοια. Πώς γίνεται αυτό;

Ας ψάξουμε αρχικά ποιο είναι το κυριότερο στοιχείο της ερωτικής δύναμης. Όταν το αναλύσετε, θα δείτε ότι είναι η περιπέτεια, η αναζήτηση για να γνωρίσετε την ψυχή του άλλου. Αυτή η επιθυμία ζει μέσα σε κάθε δημιουργημένο πνεύμα. Η έμφυτη δύναμη της ζωής θα βγάλει τελικά την οντότητα από τη χωριστικότητα. Ο έρωτας ενισχύει την περιέργεια να γνωρίσουμε τον άλλο άνθρωπο. Εφ’όσον υπάρχει κάτι καινούργιο για να ανακαλύψετε στην άλλη ψυχή και εφ΄όσον εσείς έχετε αποκαλύψει όλα όσα μπορούν να αποκαλυφθούν, ο έρωτας θα συνεχίσει να ζει. Ο έρωτας θα φύγει τη στιγμή που θα πιστέψτε ότι βρήκατε όσα μπορούσατε να βρείτε και αποκαλύψατε όσα μπορούσαν να αποκαλυφθούν. Τα πράγματα είναι τόσο απλά με τον έρωτα. Όμως το μεγάλο σας λάθος εμφανίζεται όταν πιστεύετε πως υπάρχει όριο στην αποκάλυψη κάθε ψυχής, είτε της δική σας ή του άλλου. Όταν φτάνετε σε ένα σημείο να έχετε κάνει μια συνήθως επιφανειακή αποκάλυψη, έχετε την εντύπωση ότι αυτό ήταν όλο και βολεύεστε σε μια ήρεμη ζωή χωρίς περαιτέρω αναζητήσεις.

Ο έρωτας, με την ισχυρή του επίδραση, σας πήγε μέχρι αυτό το σημείο. Αλλά μετά απ’ αυτό το σημείο, η θέλησή σας να συνεχίσετε να ψάχνετε τα απεριόριστα βάθη του άλλου προσώπου και να αποκαλύψετε και να μοιραστείτε ηθελημένα τη δική σας εσωτερική αναζήτηση, καθορίζει αν έχετε χρησιμοποιήσει τον έρωτα ως γέφυρα προς την αγάπη. Αυτό, με τη σειρά του, καθορίζεται πάντοτε από τη θέλησή σας να μάθετε πώς να αγαπάτε. Μόνο με αυτόν τον τρόπο θα διατηρήσετε τη σπίθα του έρωτα στην αγάπη σας. Μόνο με αυτόν τον τρόπο θα συνεχίσετε να ανακαλύπτετε τον άλλο και θα τον αφήσετε να σας ανακαλύψει. Δεν υπάρχει όριο, γιατί η ψυχή είναι απέραντη και αιώνια. Μια ολόκληρη ζωή δεν αρκεί για να τη γνωρίσετε. Δεν μπορεί ποτέ να υπάρξει κάποιο σημείο που θα έχετε γνωρίσει την ψυχή του άλλου εξ ολοκλήρου, ούτε κάποιο σημείο που κάποιος να έχει γνωρίσει τη δική σας εξ ολοκλήρου. Η ψυχή είναι ζωντανή και τίποτα που είναι ζωντανό δεν παραμένει στατικό. Έχει την ικανότητα να ανακαλύπτει ακόμα βαθύτερα στρώματα από αυτά που ήδη έχει βρει. Η ψυχή βρίσκεται επίσης σε συνεχή αλλαγή και κίνηση όπως καθετί που είναι από τη φύση του πνευματικό. Πνεύμα σημαίνει ζωή και ζωή σημαίνει αλλαγή. Δεδομένου ότι η ψυχή είναι πνεύμα, δεν μπορεί κάποιος να γνωρίσει πλήρως την ψυχή. Αν οι άνθρωποι είχαν τη σοφία θα το συνειδητοποιούσαν αυτό και ο γάμος τους θα γινόταν το υπέροχο ταξίδι περιπέτειας που υποτίθεται πως είναι και θα ανακάλυπταν συνεχώς νέους ορίζοντες, αντί απλά να τους πηγαίνει η αρχική ορμή του έρωτα μέχρι εκεί που τους πηγαίνει. Θα πρέπει να χρησιμοποιήσετε αυτή την ισχυρή ορμή του έρωτα ως μια πρώτη ώθηση, γιατί αυτό είναι, και μετά μέσα από αυτή την ορμή να προχωρήσετε παρακάτω με τη δική σας δύναμη. Τότε θα έχετε φέρει τον έρωτα στην αληθινή αγάπη του γάμου.

Ο γάμος προορίζεται από τον Θεό για τους ανθρώπους και ο θεϊκός του σκοπός δεν είναι απλώς η τεκνοποίηση. Αυτό είναι μόνο μια λεπτομέρεια. Η πνευματική ιδέα του γάμου είναι να μπορέσει η ψυχή να αποκαλυφθεί και να αναζητά τον άλλον ώστε να ανακαλύπτει διαρκώς τους νέους ορίζοντες του άλλου ανθρώπου. Όσο περισσότερο συμβαίνει αυτό, τόσο πιο ευτυχισμένος θα είναι ο γάμος, θα ριζώσει με περισσότερη ασφάλεια και σταθερότητα και δεν θα κινδυνεύει τόσο από ένα άσχημο τέλος. Τότε θα εκπληρώσει τον πνευματικό του σκοπό.

Στην πράξη, ωστόσο, ο γάμος δεν λειτουργεί σχεδόν ποτέ έτσι. Φτάνετε σε μια ορισμένη κατάσταση οικειότητας και συνήθειας και νομίζετε ότι ξέρετε τον άλλο. Δεν σας περνάει καν από το μυαλό ότι ο άλλος δεν σας ξέρει καθόλου. Μπορεί να γνωρίζει κάποιες πτυχές της ύπαρξής σας, αλλά αυτό είναι όλο. Η αναζήτηση του άλλου ανθρώπου και η αποκάλυψη του εαυτού σας απαιτεί μια εσωτερική δραστηριότητα και εγρήγορση. Αλλά δεδομένου ότι οι άνθρωποι έχουν συχνά την τάση να είναι εσωτερικά αδρανείς, το αντισταθμίζουν αυτό υπερβολικά με έντονη εξωτερική δραστηριότητα, κι έτσι παρασύρονται και βυθίζονται στον εφησυχασμό, απολαμβάνοντας την αυταπάτη πως ήδη γνωρίζονται πλήρως. Αυτή είναι η παγίδα. Στη χειρότερη περίπτωση, αυτό είναι η αρχή του τέλους και στην καλύτερη, είναι ένας συμβιβασμός που σας αφήνει με μια ανεκπλήρωτη λαχτάρα που σας φθείρει. Στο σημείο αυτό η σχέση γίνεται στατική. Δεν είναι πλέον ζωντανή ακόμα κι αν έχει κάποια ευχάριστα χαρακτηριστικά. Η συνήθεια είναι μεγάλος πειρασμός και τραβάει κάποιον προς τη νωθρότητα και την αδράνεια έτσι ώστε να μη χρειάζεται πλέον να προσπαθεί και να εργαστεί ή να βρίσκεται σε εγρήγορση.

Δύο άνθρωποι μπορεί να δημιουργήσουν μια φαινομενικά ικανοποιητική σχέση και όσο περνούν τα χρόνια έρχονται αντιμέτωποι με δύο πιθανότητες: Η πρώτη είναι πως είτε ο ένας ή και οι δύο σύντροφοι θα καταλήξουν φανερά και συνειδητά απογοητευμένοι. Η ψυχή έχει την ανάγκη να ξεχύνεται προς τα μπρος, να ανακαλύπτει και να την ανακαλύπτουν προκειμένου να διαλυθεί η χωριστικότητα, ανεξάρτητα από το πόσο πολύ φοβάται η άλλη πλευρά της προσωπικότητας την ένωση και γι΄ αυτό μπαίνει στον πειρασμό να γίνει αδρανής. Αυτή η απογοήτευση μπορεί να είναι συνειδητή (παρ’ όλο που στις περισσότερες περιπτώσεις αγνοεί κανείς τα πραγματικά της αίτια) ή μπορεί να είναι ασυνείδητη. Σε κάθε περίπτωση, η δυσαρέσκεια είναι ισχυρότερη από τον πειρασμό της αδράνειας και της νωθρότητας. Τότε ο γάμος θα πρέπει να διακοπεί και ο ένας ή και οι δύο σύντροφοι θα έχουν αυταπάτες κάνοντας τη σκέψη ότι με έναν καινούργιο σύντροφο τα πράγματα θα είναι διαφορετικά, ιδιαίτερα αν έχει εμφανιστεί ξανά ο έρωτας. Όσο δεν γίνεται κατανοητή αυτή η αρχή, το άτομο θα πηγαίνει από τη μια σχέση στην άλλη, έχοντας συναισθήματα μόνο όσο διαρκεί ο έρωτας.

Η δεύτερη πιθανότητα είναι να υπερισχύσει ο πειρασμός μιας εικονικής γαλήνης. Τότε οι σύντροφοι μπορεί να παραμείνουν μαζί και μπορεί, φυσικά, να πραγματοποιήσουν κάποια πράγματα μαζί, αλλά μια μεγάλη ανεκπλήρωτη ανάγκη θα παραμονεύει πάντα στη ψυχή τους. Δεδομένου ότι οι άντρες είναι από τη φύση τους πιο δραστήριοι και περιπετειώδεις, έχουν την τάση να είναι πολυγαμικοί, και ως εκ τούτου, μπαίνουν συχνότερα στον πειρασμό της απιστίας απ’ ότι οι γυναίκες. Έτσι μπορείτε να καταλάβετε ποιο είναι το κίνητρο πίσω από την τάση των αντρών να είναι άπιστοι. Οι γυναίκες τείνουν να είναι πιο υποτονικές και γι’ αυτό είναι πιο προετοιμασμένες για συμβιβασμό. Αυτός είναι ο λόγος που τείνουν να είναι μονογαμικές. Φυσικά, υπάρχουν εξαιρέσεις και στα δύο φύλα. Συχνά μια απιστία είναι ακατανόητη και γι’ αυτόν που την κάνει και για το «θύμα». Δεν κατανοούν τον εαυτό τους. Ο άπιστος μπορεί να υποφέρει το ίδιο με εκείνον του οποίου την εμπιστοσύνη πρόδωσε.

Στην περίπτωση που επιλέγεται ο συμβιβασμός, και οι δύο άνθρωποι παραμένουν στάσιμοι, τουλάχιστον σε μια πολύ σημαντική πτυχή της εξέλιξης της ψυχής του. Βρίσκουν καταφύγιο στη σταθερή θαλπωρή της σχέσης τους. Μπορεί ακόμη και να πιστεύουν ότι είναι ευτυχισμένοι και όντως αυτό μπορεί να ισχύει σε κάποιο βαθμό. Τα πλεονεκτήματα της φιλίας, της συντροφικότητας, του αμοιβαίου σεβασμού και μιας ευχάριστης κοινής ζωής με μια καλά εδραιωμένη ρουτίνα, υπερτερούν της ανησυχίας της ψυχής και οι σύντροφοί μπορεί να είναι αρκετά πειθαρχημένοι ώστε να παραμένουν πιστοί ο ένας στον άλλο. Παρ’ όλα αυτά, λείπει ένα σημαντικό στοιχείο στη σχέση τους: η αποκάλυψη της μίας ψυχής στην άλλη, στο βαθμό που αυτή είναι δυνατή.

Μόνο όταν το κάνουν αυτό δύο άνθρωποι μπορούν να εξαγνιστούν μαζί κι έτσι να βοηθήσει ο ένας τον άλλο. Δύο εξελιγμένες ψυχές που έχουν γνώση του εξαγνισμού στο υποσυνείδητό τους, αν και μπορεί να αγνοούν τα διάφορα βήματα αυτής της διδασκαλίας, μπορούν παρ’ όλα αυτά να ολοκληρώσουν ο ένας τον άλλο, αποκαλύπτοντας τον εαυτό τους και αναζητώντας τα βάθη της ψυχής του άλλου. Έτσι, αυτό που υπάρχει σε κάθε ψυχή θα αναδυθεί στο συνειδητό νου τους και θα εξαγνιστεί. Τότε η φλόγα της ζωής διατηρείται και η σχέση δεν μπορεί να βαλτώσει ούτε να εκφυλιστεί προς ένα αδιέξοδο. Για σας που βρίσκεστε σ’ αυτό το μονοπάτι και ακολουθείτε τα βήματα αυτής της διδασκαλίας, θα είναι ευκολότερο να ξεπεράστε τις παγίδες και τους κινδύνους του γάμου και να αποκαταστήσετε τις ζημιές που προέκυψαν εν αγνοία σας.

Με αυτό τον τρόπο, αγαπητοί μου φίλοι, μπορείτε όχι μόνο να διατηρήσετε τον έρωτα, αυτή τη δονούμενη δύναμη ζωής, αλλά και να τον μετατρέψετε σε αληθινή αγάπη. Μόνο σε μια αληθινή σχέση αγάπης και έρωτα μπορείτε να ανακαλύψετε στον σύντροφο σας νέα επίπεδα της ύπαρξής του που δεν τα είχατε αντιληφθεί μέχρι τώρα. Και εσείς οι ίδιοι θα εξαγνιστείτε βάζοντας στην άκρη την υπερηφάνεια σας και αποκαλύπτοντας τον εαυτό σας όπως αυτός πραγματικά είναι. Η σχέση σας θα είναι πάντα νέα, ανεξάρτητα από το πόσο καλά νομίζετε ότι γνωρίζετε τον άλλο. Πρέπει να πέσουν όλες οι μάσκες, όχι μόνο οι επιφανειακές, αλλά και οι πραγματικές τις οποίες μπορεί να μην τις αντιλαμβάνεστε καν. Τότε η αγάπη σας θα παραμείνει ζωντανή. Δεν θα είναι ποτέ στατική, δεν θα βαλτώσει ποτέ. Δεν θα χρειαστεί να ψάξετε ποτέ για κάτι άλλο. Υπάρχουν τόσα πολλά να δείτε και να ανακαλύψετε στη γη της ψυχής που έχετε επιλέξει και που εξακολουθείτε να σέβεστε, αλλά από την οποία σας λείπει η φλόγα της ζωής που κάποτε σας έφερε κοντά. Δεν θα χρειαστεί ποτέ να φοβηθείτε ότι θα χάσετε την αγάπη του αγαπημένου σας. Αυτός ο φόβος θα είναι δικαιολογημένος μόνο αν αποφύγετε να διακινδυνεύσετε το κοινό ταξίδι της αποκάλυψης του εαυτού σας. Αυτός, φίλοι μου, είναι ο γάμος με την πραγματική έννοια του όρου και αυτός είναι ο μόνος τρόπος για να είναι το μεγαλείο που υποτίθεται ότι είναι.

Ο καθένας σας πρέπει να σκεφτεί εις βάθος αν φοβάται να αφήσει τους τέσσερεις τοίχους της χωριστικότητάς του. Μερικοί από τους φίλους μου δεν συνειδητοποιούν ότι το να παραμένουν διαχωρισμένοι από τους άλλους είναι σχεδόν μια συνειδητή επιθυμία. Με πολλούς από εσάς συμβαίνει το εξής: επιθυμείτε το γάμο επειδή ένα κομμάτι σας τον λαχταρά κι επειδή δεν θέλετε να είστε μόνοι. Κάποιοι εξαιρετικά επιφανειακοί και ματαιόδοξοι λόγοι μπορούν να προστεθούν για να δικαιολογηθεί η βαθιά λαχτάρα της ψυχής σας. Όμως πέρα απ’ αυτή τη λαχτάρα και πέρα από τα επιφανειακά και εγωιστικά κίνητρα της ανεκπλήρωτης επιθυμίας σας για συντροφικότητα, θα πρέπει επίσης να υπάρχει και μια απροθυμία να ρισκάρετε να κάνετε το ταξίδι και να μπείτε στην περιπέτεια της αποκάλυψης του εαυτού σας. Ένα αναπόσπαστο μέρος της ζωής απομένει να ολοκληρωθεί από εσάς. Αν όχι σ’ αυτή τη ζωή, τότε σε κάποια μελλοντική ζωή.

Αν βρεθείτε μόνοι σας, τότε ίσως μπορέσετε, με αυτή τη γνώση και αυτή την αλήθεια, να αποκαταστήσετε τη ζημιά που έχετε κάνει στην ψυχή σας υποθάλποντας λανθασμένες αντιλήψεις στο ασυνείδητό σας. Μπορεί να ανακαλύψετε ότι φοβάστε να κάνετε το μεγάλο περιπετειώδες ταξίδι μαζί με κάποιον άλλο, κάτι που εξηγεί γιατί είστε μόνοι. Αυτή η κατανόηση θα αποδειχτεί χρήσιμή και μπορεί να επιτρέψει στα συναισθήματά σας να αλλάξουν τόσο ώστε να μπορέσει να αλλάξει και η εξωτερική σας ζωή. Αυτό εξαρτάται από σας. Όποιος δεν είναι διατεθειμένος να αναλάβει το ρίσκο αυτής της μεγάλης περιπέτειας, δεν μπορεί να επιτύχει στο μεγαλύτερο εγχείρημα της ανθρωπότητας: τον γάμο.

Μόνο όταν αντιμετωπίσετε την αγάπη, τη ζωή και τον άλλο άνθρωπο με αυτήν την ετοιμότητα θα είστε σε θέση να προσφέρετε το μεγαλύτερο δώρο σε αυτόν που αγαπάτε, δηλαδή τον αληθινό εαυτό σας. Και τότε, αναπόφευκτα, θα λάβετε το ίδιο δώρο από αυτόν που αγαπάτε. Αλλά για να το κάνετε αυτό, πρέπει να υπάρχει κάποιος βαθμός συναισθηματικής και πνευματικής ωριμότητας. Αν έχετε αυτήν την ωριμότητα, θα επιλέξετε διαισθητικά τον κατάλληλο σύντροφο, κάποιον που έχει στην ουσία την ίδια ωριμότητα και ετοιμότητα με εσάς για να ξεκινήσει αυτό το ταξίδι. Η επιλογή ενός συντρόφου που είναι απρόθυμος πηγάζει από τον κρυφό φόβο σας να κάνετε αυτό το ταξίδι. Ελκύετε μαγνητικά ανθρώπους και καταστάσεις που ανταποκρίνονται στις υποσυνείδητες επιθυμίες και τους φόβους σας. Αυτό το γνωρίζετε.

Η ανθρωπότητα στο σύνολό της απέχει πολύ από αυτή την ιδανική κατάσταση, αλλά αυτό δεν αλλάζει ούτε την ιδέα ούτε το ιδανικό. Εν τω μεταξύ θα πρέπει να μάθετε να κάνετε το καλύτερο που μπορείτε. Κι εσείς που είστε αρκετά τυχεροί ώστε να βρίσκεστε σ’ αυτό το μονοπάτι μπορείτε να μάθετε πολλά εκεί που βρίσκεστε, ακόμα κι αν αυτό είναι να κατανοήσετε μόνο τους λόγους που δεν μπορείτε να συνειδητοποιήσετε την ευτυχία που λαχταρά ένα κομμάτι της ψυχής σας. Από μόνης της αυτή η ανακάλυψη είναι ήδη πολύ σημαντική και θα σας δώσει τη δυνατότητα σε αυτή τη ζωή ή στις επόμενες να πλησιάστε περισσότερο στην υλοποίηση αυτής της ιδέας. Όποια κι αν είναι η κατάστασή σας, είτε έχετε σύντροφο, είτε είστε μόνοι, ψάξετε μέσα στην καδιά σας και αυτή θα σας δώσει απάντηση στη σύγκρουσή σας. Η απάντηση πρέπει να προέλθει από μέσα σας και κατά πάσα πιθανότητα θα σχετίζεται με τον φόβο σας, την απροθυμία και την άγνοιά σας για τα γεγονότα. Αναζητήστε και θα μάθετε. Καταλάβετε ότι ο σκοπός του Θεού στη σχέση αγάπης είναι η πλήρης, αμοιβαία αποκάλυψη της μιας ψυχής στην άλλη κι όχι μόνο μια μερική αποκάλυψη.

Η αποκάλυψη του σώματος είναι εύκολη για πολλούς. Συναισθηματικά μοιράζεστε πράγματα σε κάποιο βαθμό, συνήθως μέχρι εκεί που σας πηγαίνει ο έρωτας. Όμως μετά κλειδώνετε την πόρτα και αυτή είναι η στιγμή που αρχίζουν τα προβλήματα.

Υπάρχουν πολλοί που δεν είναι πρόθυμοι να αποκαλύψουν οτιδήποτε. Θέλουν να παραμείνουν μόνοι και απόμακροι. Δεν θα αγγίξουν την εμπειρία της αποκάλυψης του εαυτού τους και της ανακάλυψης της ψυχής του άλλου. Το αποφεύγουν αυτό με όποιον τρόπο μπορούν.

Αγαπητοί μου, θα σας το πω ξανά: Καταλάβετε πόσο σημαντική είναι η ερωτική αρχή στη σφαίρα σας. Βοηθάει πολλούς που μπορεί να είναι απρόθυμοι και απροετοίμαστοι για την εμπειρία της αγάπης. Οι λέξεις που χρησιμοποιείτε είναι: «ερωτεύτηκα» ή «ειδύλλιο». Μέσα από τον έρωτα η προσωπικότητα παίρνει μια γεύση για το τι μπορεί να είναι η ιδανική αγάπη. Όπως είπα και πριν, πολλοί χρησιμοποιούν αυτό το αίσθημα ευτυχίας απρόσεκτα και λαίμαργα, χωρίς ποτέ να περνούν το όριο προς την αληθινή αγάπη. Η αληθινή αγάπη, από την πνευματική άποψη, απαιτεί πιο πολλά από τους ανθρώπους. Η ακραία κατάσταση του κυνηγιού του έρωτα είναι εξίσου λάθος με την άλλη, εκείνη όπου δεν υπάρχει καν η προοπτική να εισέλθει η δύναμη του έρωτα από την κλειδαμπαρωμένη πόρτα. Όμως στις περισσότερες περιπτώσεις, όταν η πόρτα δεν είναι διπλοκλειδωμένη, ο έρωτας θα σας εμφανιστεί τελικά σε κάποιο στάδιο της ζωής σας. Από εσάς εξαρτάται αν θα μπορέσετε να χρησιμοποιήσετε τότε τον έρωτα ως μια γέφυρα προς την αγάπη. Εξαρτάται από την εξέλιξή σας, την προθυμία σας, το κουράγιο σας, την ταπεινότητά σας και την ικανότητά σας να αποκαλύπτετε τον εαυτό σας.

Υπάρχουν ερωτήσεις πάνω σε αυτό το θέμα, αγαπητοί μου φίλοι;

**Ερώτηση:** Ναι. Είναι πολύ δύσκολο για μια γυναίκα να μιλήσει σε έναν άντρα. Οι άντρες δεν απαντούν όταν κάποιος προσπαθεί να κάνει μια συζήτηση πάνω στη συναισθηματική κατανόηση. Αυτό δυσκολεύει πάρα πολύ τη γυναίκα.

**Απάντηση:** Εδώ είναι ένα μεγάλο λάθος, αγαπητή μου. Όμως πρώτα ας εδραιώσουμε κάτι που πρέπει να καταλάβετε καλά. Η γυναίκα από τη φύση της τείνει να είναι πιο συναισθηματική. Ο άντρας από τη φύση του είναι πιο πνευματικός ή σε ένα χαμηλότερο επίπεδο, έχει περισσότερες διανοητικές τάσεις. Με αυτό δεν εννοώ ότι πρέπει απαραίτητα να είναι, αυτό που εσείς αποκαλείτε, διανοούμενος. Απλώς η συλλογιστική ικανότητα είναι ισχυρότερη στους άντρες. Εξαιτίας αυτού, η αποκάλυψη των συναισθημάτων είναι ένα πολύ δύσκολο βήμα για τους άντρες. Σε αυτό μπορεί να τους βοηθήσει μια γυναίκα. Ο άντρας θα βοηθήσει τη γυναίκα με άλλους τρόπους. Το λάθος που κάνετε είναι ότι σκέφτεστε πως οι ψυχές αποκαλύπτονται και συναντώνται με τη συζήτηση. Αυτό μπορεί να είναι ένα προσωρινό δεκανίκι, μπορεί να είναι μια λεπτομέρεια ή απλώς μπορεί να είναι ένα εργαλείο, ένα μέσο έκφρασης ορισμένων πτυχών. Όμως αυτό είναι όλο. Δεν θα ανακαλύψετε την άλλη ψυχή μέσα από τη συζήτηση, ούτε θα αποκαλύψετε έτσι τον εαυτό σας, παρ’ όλο που αυτό μπορεί να συμπεριλαμβάνει και τη συζήτηση. Όλη αυτή η βασική στάση καθορίζεται μέσα στο ον.

Η γυναίκα είναι ισχυρότερη συναισθηματικά. Για εκείνη είναι συνήθως πιο εύκολο να βρει το θάρρος να ανοίξει την ψυχή της και να αγγίξει το βαθύτερο κέντρο της λαχτάρας που υπάρχει και στον άντρα. Αν μπορέσει να χρησιμοποιήσει τη διαίσθηση της και να αγγίξει αυτό το κομμάτι του συντρόφου της, ο ίδιος θα αντιδράσει υπό την προϋπόθεση ότι έχει την κατάλληλη ωριμότητα. Οφείλει να αντιδράσει. Αν αυτή η αντιδράσει εμφανιστεί μέσα από μια συζήτηση ή όχι, δεν έχει ιδιαίτερη σημασία. Δεν τίθεται θέμα του κατά πόσον μια προφορική συζήτηση χρησιμεύει για να αγγίξουμε μια άλλη ψυχή. Βεβαίως, η ομιλία συμπεριλαμβάνεται σ’ αυτό, όπως και άλλες ικανότητες. Όμως η ικανότητα να συζητάτε για διάφορα θέματα δεν είναι ο καθοριστικός παράγοντας. Πρώτα πρέπει να εδραιωθεί μια εσωτερική βάση. Μετά θα είστε αρκετά ευέλικτοί για να χρησιμοποιήσετε όλες τις ικανότητες που σας έδωσε ο Θεός. Να βρείτε και να αγγίξετε την άλλη ψυχή σημαίνει να μπείτε στην κατάσταση του εσώτερου όντος. Το πώς θα το κάνετε αυτό είναι απλώς ένα τυχαίο αποτέλεσμα, μια απλή λεπτομέρεια που είναι μέρος της εξωτερικής εκδήλωσης. Είναι σαφές;

**Ερώτηση:** Ναι, είναι σαφές. Και νομίζω ότι είναι υπέροχο. Με άλλα λόγια, είναι καθήκον της γυναίκας να ανακαλύψει την ψυχή του άλλου;

**Απάντηση:** Συχνά μπορεί να είναι πιο εύκολο για τη γυναίκα να κάνει τα πρώτα απαραίτητα βήματα όταν ο έρωτας δεν μπορεί πια να διατηρήσει την ορμή του. Όμως και οι δύο πρέπει να έχουν τη βασική προθυμία να κάνουν αυτό το ταξίδι μαζί. Όπως αναφέραμε πριν, είναι συχνά ευκολότερο για τη γυναίκα να αποκαλύψει τον εαυτό της, να αφήσει τα συναισθήματά της να βγουν προς τα έξω. Η ώριμη γυναίκα που θέλει ειλικρινά να αναλάβει την περιπέτεια του αληθινού γάμου θα έχει το ώριμο και υγιές ένστικτο να βρει τον κατάλληλο σύντροφο. Το ίδιο, φυσικά, ισχύει και για τους άντρες.

Όταν υπάρχει αυτή η επιθυμία και στους δύο, ο καθένας από τους δύο μπορεί να ανοίξει το δρόμο. Δεν κάνει καμία διαφορά ποιος θα κάνει την αρχή. Συχνά μπορεί να είναι η γυναίκα, αλλά κάποιες φορές μπορεί να είναι ο άντρας. Όποιος κι αν ξεκινήσει πρώτος, θα υπάρξουν στιγμές που ο άλλος θα είναι εκείνος που δείχνει το δρόμο και θα βοηθάει. Σε μια σχέση που είναι ζωντανή, υγιής και ευέλικτη, αυτή η εναλλαγή πρέπει να γίνεται διαρκώς. Σε κάθε δεδομένη στιγμή, ανεξάρτητα από το ποιος είναι ο πιο δυνατός, ο ηγέτης, και οι δύο βοηθούν ο ένας τον άλλον να απελευθερωθεί. Η αποκάλυψη της ψυχής είναι απελευθέρωση: απελευθέρωση της άλλης ψυχής από τη φυλακή της μοναξιάς και απελευθέρωση του εαυτού σας. Αυτή η φυλακή μπορεί να φαίνεται άνετη αν ζείτε και τελματώνετε μέσα σ’ αυτή για αρκετό καιρό. Δεν πρέπει να περιμένει κάποιος τον άλλο να ξεκινήσει. Όποιος είναι πιο ώριμος και γενναίος σε μια συγκεκριμένη στιγμή θα ξεκινήσει και μ’ αυτόν τον τρόπο θα αυξήσει την ωριμότητα του άλλου, που μπορεί στη συνέχεια και να τον ξεπεράσει σε ωριμότητα. Έτσι, ο βοηθός θα βοηθηθεί και ο ελευθερωτής θα απελευθερωθεί.

**Ερώτηση:** Όταν μιλάτε για την αποκάλυψη της μιας ψυχής στην άλλη, εννοείτε ότι σε ένα ανώτερο επίπεδο αυτός είναι ο τρόπος που η ψυχή αποκαλύπτεται στον Θεό;

**Απάντηση:** Είναι το ίδιο πράγμα. Όμως προτού μπορέσετε να αποκαλύψετε πραγματικά τον εαυτό σας στο Θεό, πρέπει να μάθετε να τον αποκαλύπτετε σε έναν αγαπημένο σας άνθρωπο. Κι όταν το κάνετε αυτό, ταυτόχρονα αποκαλύπτεστε και στο Θεό. Πολλοί άνθρωποι θέλουν να ξεκινήσουν αποκαλύπτοντας τον εαυτό τους στο Θεό τους. Αλλά στην πραγματικότητα, βαθιά μέσα στην καρδιά τους, μια τέτοια αποκάλυψη προς τον Θεό είναι μόνο ένα τέχνασμα, επειδή αυτή η αποκάλυψη είναι αφηρημένη και απόμακρη. Κανένας άνθρωπος δεν μπορεί να δει ή να ακούσει αυτό που αποκαλύπτουν. Εξακολουθούν να είναι μόνοι τους. Δεν χρειάζεται να κάνουν αυτό που φαίνεται τόσο ριψοκίνδυνο, που απαιτεί τόσο μεγάλη ταπεινότητα και ως εκ τούτου, απειλεί να τους ταπεινώσει. Αποκαλύπτοντας τον εαυτό σας σε έναν άλλο άνθρωπο πραγματοποιείτε πολλά που δεν μπορείτε να πραγματοποιήσετε αποκαλύπτοντας τον εαυτό σας στο Θεό, ο οποίος ούτως ή άλλως σας γνωρίζει και δεν έχει ανάγκη την αποκάλυψή σας.

Όταν ανακαλύψετε και αντιμετωπίσετε την ψυχή του άλλου, εκπληρώνετε το πεπρωμένο σας. Όταν ανακαλύπτετε μια άλλη ψυχή, ανακαλύπτετε ένα μόριο του Θεού, κι αν αποκαλύψετε την ψυχή σας, αποκαλύπτετε ένα μόριο του Θεού και προσφέρετε κάτι θείο σε έναν άλλο άνθρωπο. Όταν έρθει ο έρωτας, θα σας ανυψώσει τόσο ώστε θα αισθανθείτε και θα γνωρίζεται τι είναι αυτό που μέσα σας λαχταρά αυτό το βίωμα και ποιος είναι ο αληθινός εαυτός σας που λαχταρά να αποκαλυφθεί. Χωρίς τον έρωτα, έχετε απλώς επίγνωση των εξωτερικών, νωθρών στρωμάτων.

Μην αποφύγετε τον έρωτα όταν θελήσει να έρθει σε σας. Αν κατανοήσετε την πνευματική ιδέα που υπάρχει πίσω από τον έρωτα, θα την χρησιμοποιήσετε με σύνεση. Τότε ο Θεός θα είναι σε θέση να σας καθοδηγήσει και να σας δώσει τη δυνατότητα να βοηθήσετε τον άλλο και τον εαυτό σας με τον καλύτερο τρόπο στη διαδρομή σας προς την αληθινή αγάπη, και του οποίου ο εξαγνισμός πρέπει να αποτελεί αναπόσπαστο μέρος. Αν η εργασία για τον εξαγνισμό σας μέσα από μια σχέση βαθιάς αφοσίωσης εκδηλώνεται με διαφορετικό τρόπο από την εργασία σας σε αυτό το μονοπάτι, θα σας βοηθήσει να κατευθυνθείτε προς έναν εξαγνισμό ίδιας τάξης.

**Ερώτηση:** Είναι δυνατόν μια ψυχή να έχει τόσο πλούτο ώστε να μπορεί να αποκαλυφθεί σε περισσότερες από μια ψυχές;

**Απάντηση:** Αγαπητέ μου φίλε, το λέτε αυτό αστειευόμενος;

**Ερώτηση:** Όχι. Ρωτώ αν συμπεριλαμβάνεται η πολυγαμία στο σχέδιο του πνευματικού νόμου.

**Απάντηση:** Όχι, φυσικά και δεν συμπεριλαμβάνεται. Κι αν κάποιος νομίζει ότι μπορεί να συμπεριλαμβάνεται στο σχέδιο της πνευματικής εξέλιξης, αυτό είναι ένα τέχνασμα. Η προσωπικότητα ψάχνει για τον κατάλληλο σύντροφο. Ή το άτομο είναι πολύ ανώριμο για να βρει το σωστό σύντροφο ή ο σωστός σύντροφος είναι εκεί και το πολυγαμικό άτομο απλώς παρασύρεται από την ορμή του έρωτα, χωρίς να ανυψώνει ποτέ αυτή τη δύναμη προς την εκούσια αγάπη που απαιτεί υπέρβαση και εργασία προκειμένου να περάσει κάποιος το όριο που ανέφερα προηγουμένως.

Σε περιπτώσεις όπως αυτή, εκείνος με την περιπετειώδη προσωπικότητα βρίσκεται σε μια διαρκή αναζήτηση, βρίσκει πάντα κάποιον άλλο και αποκαλύπτει τον εαυτό του μόνο μέχρι ενός σημείου και όχι περισσότερο. Ή μπορεί να αποκαλύπτει κάθε φορά μια άλλη πτυχή της προσωπικότητάς του. Ωστόσο, όσον αφορά στον εσωτερικό πυρήνα, η πόρτα είναι κλειστή. Ο έρωτας τότε θα φύγει και μια νέα αναζήτηση θα ξεκινήσει. Κάθε φορά θα υπάρχει απογοήτευση που μπορεί να γίνει κατανοητή μόνο όταν συλλάβετε αυτές τις αλήθειες.

Το ωμό σεξουαλικό ένστικτο εισχωρεί κι αυτό στη λαχτάρα για το μεγάλο αυτό ταξίδι, αλλά η σεξουαλική ικανοποίηση θα αρχίσει να υποφέρει αν η σχέση δεν κρατηθεί στο επίπεδο που σας δείχνω εδώ. Για την ακρίβεια, θα είναι, αναπόφευκτα, μικρής διάρκειας. Δεν υπάρχει πλούτος όταν αποκαλύπτει κάποιος τον εαυτό του σε πολλούς ανθρώπους. Σε τέτοιες περιπτώσεις είτε κάποιος αποκαλύπτει διαρκώς τα ίδια στους νέους συντρόφους ή όπως σας είπα προηγουμένως, τους παρουσιάζει διαφορετικές πτυχές της προσωπικότητάς του. Με όσους περισσότερους συντρόφους προσπαθείτε να μοιράζεστε τον εαυτό σας, τόσο λιγότερα πράγματα προσφέρετε στον καθένα. Είναι αναπόφευκτα έτσι. Δεν μπορεί να είναι κάπως αλλιώς.

**Ερώτηση:** Ορισμένοι άνθρωποι πιστεύουν ότι μπορούν να απέχουν από το σεξ και τον έρωτα και την επιθυμία για ένα σύντροφο και να ζήσουν αποκλειστικά για την αγάπη της ανθρωπότητας. Νομίζετε ότι είναι δυνατό για έναν άντρα ή για μια γυναίκα να απαρνηθούν αυτό το κομμάτι της ζωής τους;

**Απάντηση:** Είναι δυνατό, αλλά σίγουρα δεν είναι υγιές ή ειλικρινές. Μπορώ να πω ότι υπάρχει ίσως ένας άνθρωπος στα δέκα εκατομμύρια που μπορεί να έχει μια τέτοια αποστολή. Αυτό είναι πιθανό. Μπορεί αυτό να συμπεριλαμβάνεται στο κάρμα μιας συγκεκριμένης ψυχής που είναι ήδη εξελιγμένη, που έχει περάσει το βίωμα μιας αληθινής σχέσης και έρχεται για μια συγκεκριμένη αποστολή. Μπορεί επίσης να υπάρχουν και ορισμένα καρμικά χρέη που πρέπει να εξοφληθούν. Στις περισσότερες περιπτώσεις (και εδώ μπορώ να γενικεύσω) η αποφυγή των σχέσεων είναι ανθυγιεινή. Πρόκειται για μια απόδραση. Η πραγματική αιτία είναι ο φόβος για την αγάπη, ο φόβος για το βίωμα της ζωής, όμως η φοβική απάρνηση δικαιολογείται ως θυσία. Όποιος ερχόταν σε μένα με ένα τέτοιο πρόβλημα θα του έλεγα: Εξέτασε τον εαυτό σου. Πήγαινε κάτω από τα επιφανειακά στρώματα της συνειδητής σου σκέψης και των εξηγήσεων που δίνεις για τη στάση σου σε αυτό το θέμα. Προσπάθησε να δεις αν φοβάσαι την αγάπη και την απογοήτευση. Μήπως είναι πιο βολικό να ζεις μόνο για τον εαυτό σου και να μην έχεις δυσκολίες; Μήπως αυτό αισθάνεσαι βαθιά μέσα σου και αυτό θέλεις να καλύψεις με άλλες δικαιολογίες; Το μεγάλο ανθρωπιστικό έργο που θέλεις να κάνεις μπορεί πράγματι να είναι για έναν σκοπό που αξίζει πραγματικά, αλλά νομίζεις στ’ αλήθεια ότι το ένα αποκλείει το άλλο; Δεν είναι πιο πιθανό να είχε ολοκληρωθεί καλύτερα το μεγάλο έργο που έχεις αναλάβει αν είχες μάθει και την προσωπική αγάπη;

Αν απαντούσε σε αυτές τις ερωτήσεις με ειλικρίνεια, το άτομο θα υποχρεωνόταν να δει ότι προσπαθεί να αποδράσει. Η προσωπική αγάπη και η ολοκλήρωση είναι το πεπρωμένο του άντρα και της γυναίκας στις περισσότερες περιπτώσεις, επειδή μπορούν να μάθουν πολλά με την προσωπική αγάπη που δεν μπορούν να μάθουν με κανέναν άλλο τρόπο. Η δημιουργία μιας ανθεκτικής και σταθερής σχέσης σε ένα γάμο είναι η μεγαλύτερη νίκη που μπορεί να επιτύχει ένας άνθρωπος επειδή είναι ένα από τα πιο δύσκολα πράγματα που υπάρχουν, όπως μπορείτε να δείτε ξεκάθαρα στον κόσμο σας. Αυτό το βίωμα ζωής θα φέρει την ψυχή πιο κοντά στο Θεό από ότι θα την φέρουν οι χλιαρές, καλές πράξεις.

**Ερώτηση:** Ήθελα να σας κάνω μια ερώτηση σχετική με αυτή που έκανα προηγουμένως. Η αγαμία υποτίθεται ότι είναι μια ιδιαίτερα πνευματική μορφή εξέλιξης σε κάποιες θρησκευτικές αιρέσεις. Από την άλλη πλευρά, η πολυγαμία είναι επίσης αναγνωρισμένη σε ορισμένες θρησκείες, όπως για παράδειγμα στους Μορμόνους. Κατανοώ αυτά που είπατε, όμως πώς δικαιολογείτε αυτές τις συμπεριφορές εκ μέρους ανθρώπων που υποτίθεται ότι αναζητούν την ενότητα με τον Θεό;

**Απάντηση:** Ανθρώπινα λάθη υπάρχουν σε όλες τις θρησκείες. Σε μια θρησκεία μπορεί να υπάρχει ένα είδος σφάλματος, σε μια άλλη κάποιο άλλο. Εδώ έχετε απλά δύο άκρα. Όταν τέτοιου είδους δόγματα ή κανόνες αρχίζουν να εμφανίζονται στις διάφορες θρησκείες, είτε στο ένα άκρο ή στο άλλο, αυτό είναι πάντα μια προσπάθεια εκλογίκευσης και μια υπεκφυγή στην οποία καταφεύγει διαρκώς η ψυχή. Αυτή είναι μια προσπάθεια να εξηγήσουν τις αντικρουόμενες τάσεις της φοβισμένης ή της άπληστης ψυχής.

Υπάρχει μια κοινή πεποίθηση ότι καθετί σχετικό με το σεξ είναι αμαρτωλό. Το σεξουαλικό ένστικτο πρωτοεμφανίζεται στο βρέφος. Όσο πιο ανώριμο είναι το ον, τόσο περισσότερο απομακρύνεται η σεξουαλικότητα από την αγάπη και γι’ αυτό είναι και πιο εγωιστική. Οτιδήποτε υπάρχει χωρίς αγάπη είναι «αμαρτωλό», αν θέλετε να χρησιμοποιήσετε αυτή τη λέξη. Τίποτα που ζευγαρώνει με αγάπη δεν είναι λάθος ή αμαρτωλό.

Δεν υπάρχει μια δύναμη, μια αρχή ή μια ιδέα που να είναι αμαρτωλή από μόνη της, είτε αφορά στο σεξ είτε σ’ οτιδήποτε άλλο.

Στο παιδί που αναπτύσσεται και που είναι σωματικά ανώριμο, η σεξουαλική ορμή θα εκδηλωθεί αρχικά με εγωιστικό τρόπο. Μόνο εάν και όταν η προσωπικότητα μεγαλώσει και ωριμάσει αρμονικά, θα ενσωματωθεί το σεξ με την αγάπη. Λόγω άγνοιας, η ανθρωπότητα πίστευε για καιρό ότι το σεξ είναι κάτι αμαρτωλό. Το κρατούσαν κρυφό και γι’ αυτό το λόγο, αυτή η πλευρά της προσωπικότητας δεν μπορούσε να αναπτυχθεί. Τίποτα που μένει κρυφό δεν μπορεί να αναπτυχθεί. Το γνωρίζετε αυτό. Ως εκ τούτου, ακόμα και σε πολλούς ενήλικες το σεξ παραμένει παιδαριώδες και διαχωρισμένο από την αγάπη. Και αυτό, με τη σειρά του, οδήγησε την ανθρωπότητα να πιστεύει όλο και περισσότερο ότι το σεξ είναι αμαρτία και ότι ο αληθινά πνευματικός άνθρωπος πρέπει ν’ απέχει απ’ αυτό. Έτσι δημιουργήθηκε ένας από τους φαύλους κύκλους που τόσο συχνά αναφέρουμε.

Εξαιτίας της πεποίθησης ότι το σεξ είναι αμαρτία, δεν μπορούσε να αναπτυχθεί το ένστικτό και να συγχωνευτεί με τη δύναμη της αγάπης. Ως εκ τούτου, το σεξ γίνεται συχνά εγωιστικά και χωρίς αγάπη, είναι ωμό και ζωώδες. Αν οι άνθρωποι συνειδητοποιούσαν (και έχουν αρχίσει να το συνειδητοποιούν όλο και περισσότερο) ότι το σεξουαλικό ένστικτό είναι φυσικό και θεόσταλτο, όπως κάθε άλλη συμπαντική δύναμη και ότι από μόνο του δεν είναι περισσότερο αμαρτία απ’ ότι είναι και οι άλλες δυνάμεις που υπάρχουν, θα έσπαγαν το φαύλο κύκλο και όλο και περισσότεροι άνθρωποι θα άφηναν τη σεξουαλική τους ορμή να ωριμάσει και να σμίξει με την αγάπη και τον έρωτα.

Πόσοι άνθρωποι δεν υπάρχουν για τους οποίους το σεξ είναι τελείως διαχωρισμένο από την αγάπη! Υποφέρουν όχι μόνο από τύψεις όταν εκδηλώνεται η σεξουαλική επιθυμία τους, αλλά είναι και ανήμποροι να διαχειριστούν τα σεξουαλικά τους συναισθήματα με το πρόσωπο που πραγματικά αγαπούν. Αυτό, σε κάποιο βαθμό, συμβαίνει αρκετά συχνά παρ’ όλο που μοιάζει ακραίο. Εξαιτίας των διαστρεβλωμένων συνθηκών και του φαύλου κύκλου, η ανθρωπότητα έφτασε στο σημείο να πιστεύει ότι δεν μπορεί κάποιος να βρει τον Θεό αν ανταποκρίνεται στις σεξουαλικές του επιθυμίες. Αυτό είναι εντελώς λάθος. Δεν μπορείς να σκοτώσεις κάτι που είναι ζωντανό. Μπορείς μόνο να το κρύψεις και γι’ αυτό θα εμφανιστεί με άλλους τρόπους που μπορεί να είναι πολύ πιο επιβλαβείς. Μόνο σε πολύ σπάνιες περιπτώσεις μπορεί η σεξουαλική δύναμη να μετουσιωθεί έτσι ώστε να εκδηλωθεί αυτή η δημιουργική δύναμη σε άλλα πεδία. Μετουσίωση με την πραγματική έννοια δεν μπορεί να υπάρξει όταν υπάρχει φόβος και τάση φυγής, όπως στην περίπτωση των περισσότερων ανθρώπων. Με αυτό απάντησα στην ερώτησή σας;

**Ερωτών:** Απόλυτα. Σας ευχαριστώ.

**Ερώτηση:** Αν δύο νέοι ερωτευτούν και παντρευτούν και δεν ταιριάζουν πολύ και δεν καταλαβαίνουν ο ένας τον άλλο, υπάρχει η πιθανότητα αυτοί οι δύο άνθρωποι να κάνουν αυτό το ταξίδι μαζί και να έχουν έναν καλό γάμο;

**Απάντηση:** Αν είναι και οι δύο πρόθυμοι να μάθουν να αγαπούν ο ένας τον άλλο και να ωριμάσουν μαζί. Ακόμη και στις περιπτώσεις που η επιλογή ήταν ανώριμη μπορεί ο γάμος να είναι επιτυχημένος γάμος, αλλά μόνο εάν και οι δύο είναι πρόθυμοι και έχουν επίγνωση του τι σημαίνει γάμος. Αν κανείς από τους δύο δεν έχει τη θέληση και δεν αντιλαμβάνεται την ευθύνη, δεν θα έχουν την επιθυμία να κάνουν μαζί ένα τέτοιο ταξίδι.

**Ερώτηση:** Πώς ταιριάζει η φιλία δύο ανθρώπων σε αυτή την εικόνα;

**Απάντηση:** Η φιλία είναι αδερφική αγάπη. Τέτοια φιλία μπορεί να υπάρχει και ανάμεσα σε έναν άντρα και μια γυναίκα. Ο έρωτας μπορεί να θελήσει να εισχωρήσει, αλλά η λογική και η θέληση μπορούν να κατευθύνουν τον τρόπο με τον οποίο τα συναισθήματα θα ακολουθήσουν την πορεία τους. Η διακριτικότητα και η υγιής ισορροπία ανάμεσα στη λογική, το συναίσθημα και τη θέληση είναι απαραίτητες για να αποτρέψουν τα συναισθήματα να πάνε προς ένα ακατάλληλο κανάλι.

**Ερώτηση:** Το διαζύγιο είναι αντίθετο στον πνευματικό νόμο;

**Απάντηση:** Όχι απαραίτητα. Δεν έχουμε τέτοιους απόλυτους κανόνες. Υπάρχουν περιπτώσεις όπου το διαζύγιο είναι μια εύκολη διέξοδος, μια απλή διαφυγή. Υπάρχουν και άλλες περιπτώσεις όπου το διαζύγιο είναι λογικό επειδή η επιλογή να παντρευτεί κάποιος έγινε με ανωριμότητα και οι δύο σύντροφοι δεν έχουν την επιθυμία να ολοκληρώσουν την ευθύνη του γάμου με την πραγματική έννοια του όρου. Εάν είναι μόνο ο ένας πρόθυμος (ή κανένας) το διαζύγιο είναι προτιμότερο από το να μείνουν μαζί και να κάνουν τον γάμο παρωδία. Είναι καλύτερο να χωρίσουν από το να εμποδίζει ο ένας την εξέλιξη του άλλου, εκτός εάν είναι και οι δύο διατεθειμένοι να κάνουν αυτό το ταξίδι μαζί. Αυτό συμβαίνει. Είναι καλύτερο να μπαίνει τέλος σε ένα λάθος από το να παραμένει κανείς επ’ αόριστον μέσα στο λάθος χωρίς να βρίσκει ένα αποτελεσματικό φάρμακο.

Ωστόσο δεν πρέπει να φεύγει κάποιος εύκολα από ένα γάμο. Ακόμα κι αν ήταν λάθος και δεν λειτουργεί, πρέπει να προσπαθήσει να βρει τα αίτια και να κάνει το καλύτερο που μπορεί για να τα διερευνήσει και ίσως έτσι να ξεπεράσει τα εμπόδια που βρίσκονται στο δρόμο του. Δεδομένου ότι οφείλονται σε εσωτερικά λάθη, οι σύντροφοι μπορούν να προσπαθήσουν να κάνουν το καλύτερο που μπορούν, αν είναι με κάποιο τρόπο και οι δύο πρόθυμοι. Μπορεί κάποιος να μάθει πολλά από τα λάθη που έχει κάνει στο παρόν και στο παρελθόν. Η γενίκευση ότι το διαζύγιο είναι λάθος σε όλες τις περιπτώσεις είναι εξίσου εσφαλμένη με το να πει κανείς ότι είναι πάντα το σωστό. Πρέπει κάποιος να κάνει το καλύτερο που μπορεί, ακόμα κι αν ο γάμος δεν είναι το ιδανικό βίωμα για το οποίο μίλησα απόψε. Λίγοι άνθρωποι είναι έτοιμοι και αρκετά ώριμοι γι’ αυτό. Μπορείτε να προετοιμάσετε τον εαυτό σας προσπαθώντας να κάνετε το καλύτερο που μπορείτε και μαθαίνοντας από τα λάθη του παρελθόντος.

Αγαπητοί μου φίλοι, σκεφτείτε προσεκτικά αυτά που σας είπα. Υπάρχει πολλή τροφή για σκέψη σ’ αυτά που είπα, για τον καθένα από σας εδώ και για όλους εκείνους που θα διαβάσουν τα λόγια μου. Δεν υπάρχει ούτε ένα άτομο που να μη μπορεί να μάθει κάτι απ’ αυτά.

Θέλω να κλείσω αυτή τη διάλεξη με τη διαβεβαίωση προς όλους σας ότι εμείς στον πνευματικό κόσμο είμαστε βαθιά ευγνώμονες στο Θεό για τις καλές σας προσπάθειες και για την εξέλιξή σας. Είναι η μεγαλύτερη χαρά μας και η μεγαλύτερη ευτυχία μας. Και έτσι, αγαπητοί μου, λάβετε τις ευλογίες του Κυρίου και πάλι. Μακάρι οι καρδιές σας να γεμίσουν με αυτή την υπέροχη δύναμη που έρχεται σε σας από τον κόσμο του φωτός και της αλήθειας. Να πορευθεί ο κάθε ένας από εσάς εν ειρήνη και ευτυχία, αγαπημένοι μου. Να είστε εν Θεώ!